(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϞΒ΄

Τρίτη 20 Σεπτεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.
2. Ειδική Ημερήσια Διάταξη:

Συζήτηση και λήψη απόφασης σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής για τις αιτήσεις άρσης ασυλίας των Βουλευτών κ.κ. Παναγιώτη Καμμένου και Δημητρίου Δημητριάδη, σελ.
3. Ονομαστική ψηφοφορία επί των αιτήσεων άρσης ασυλίας των Βουλευτών, σελ.
4. Επιστολικές ψήφοι επί της ονομαστικής ψηφοφορίας, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίων νόμων:
 α) Οι Υπουργοί Περιβάλλοντος και Ενέργειας, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού Εξωτερικών, Οικονομικών, Υποδομών, Μεταφορών και Δικτύων, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής και ο Αναπληρωτής Υπουργός Περιβάλλοντος και Ενέργειας κατέθεσαν στις 20.9.2016 σχέδιο νόμου: «Κύρωση της Συμφωνίας των Παρισίων στη Σύμβαση-πλαίσιο των Ηνωμένων Εθνών για την κλιματική αλλαγή», σελ.
 β) Οι Υπουργοί Παιδείας, Έρευνας και Θρησκευμάτων, Οικονομικών, Οικονομίας Ανάπτυξης και Τουρισμού, Εσωτερικών και Διοικητικής Ανασυγκρότησης και οι Αναπληρωτές Υπουργοί Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων και Οικονομικών κατέθεσαν στις 20.9.2016 σχέδιο νόμου: «Ελληνικό Ίδρυμα Έρευνας και Καινοτομίας και άλλες διατάξεις», σελ.
2. Κατάθεση Εκθέσεων Διαρκών Επιτροπών:
 α) Η Διαρκής Επιτροπή Παραγωγής και Εμπορίου, καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας «Δασικές Συνεταιριστικές Οργανώσεις και άλλες διατάξεις», σελ.
 β) Η Διαρκής Επιτροπή Οικονομικών Υποθέσεων και η Διαρκής Επιτροπή Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Οικονομικών: «Κύρωση της από 14.11.2014 Σύμβασης Αγοραπωλησίας Μετοχών για την απόκτηση του 100% του μετοχικού κεφαλαίου της εταιρείας ΕΛΛΗΝΙΚΟ ΑΕ και της από 19.07.2016 Τροποποιητικής Σύμβασης και ρύθμιση λοιπών συναφών θεμάτων», σελ.
3. Συζήτηση και ψήφιση επί της αρχής, των άρθρων, των τροπολογιών και ψήφιση στο σύνολο του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Εγγείων Βελτιώσεων της Αραβικής Δημοκρατίας της Αιγύπτου για συνεργασία στον τομέα της αλιείας και της υδατοκαλλιέργειας», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΝΔΡΙΑΝΟΣ Ι. , σελ.
ΑΠΟΣΤΟΛΟΥ Ε. , σελ.
ΒΑΡΕΜΕΝΟΣ Γ. , σελ.
ΚΑΡΡΑΣ Γ. , σελ.

Β. Επί του σχεδίου νόμου του Υπουργείου Αγροτικής Ανάπτυξης και Τροφίμων:
ΑΝΔΡΙΑΝΟΣ Ι. , σελ.
ΑΠΟΣΤΟΛΟΥ Ε. , σελ.
ΒΡΑΝΤΖΑ Π. , σελ.
ΓΑΚΗΣ Δ. , σελ.
ΔΑΝΕΛΛΗΣ Σ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΡΡΑΣ Γ. , σελ.
ΚΕΓΚΕΡΟΓΛΟΥ Β. , σελ.
ΜΩΡΑΪΤΗΣ Ν. , σελ.
ΠΑΝΑΓΙΩΤΑΡΟΣ Η. , σελ.

ΠΑΡΕΜΒΑΣΕΙΣ:
ΒΑΡΕΜΕΝΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϞΒ΄

Τρίτη 20 Σεπτεμβρίου 2016

Αθήνα, σήμερα στις 20 Σεπτεμβρίου 2016, ημέρα Τρίτη και ώρα 18.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Θα ήθελα να ανακοινώσω στο Σώμα τα εξής:

1) Οι Υπουργοί Περιβάλλοντος και Ενέργειας, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού Εξωτερικών, Οικονομικών, Υποδομών, Μεταφορών και Δικτύων, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής και ο Αναπληρωτής Υπουργός Περιβάλλοντος και Ενέργειας κατέθεσαν στις 20-9-2016 σχέδιο νόμου: «Κύρωση της Συμφωνίας των Παρισίων στη Σύμβαση-πλαίσιο των Ηνωμένων Εθνών για την κλιματική αλλαγή».

2) Οι Υπουργοί Παιδείας, Έρευνας και Θρησκευμάτων, Οικονομικών, Οικονομίας Ανάπτυξης και Τουρισμού, Εσωτερικών και Διοικητικής Ανασυγκρότησης και οι Αναπληρωτές Υπουργοί Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων και Οικονομικών κατέθεσαν στις 20-9-2016 σχέδιο νόμου: «Ελληνικό Ίδρυμα Έρευνας και Καινοτομίας και άλλες διατάξεις».

Παραπέμπονται στις αρμόδιες Διαρκείς Επιτροπές.

Επίσης, η Διαρκής Επιτροπή Παραγωγής και Εμπορίου, καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας: «Δασικές Συνεταιριστικές Οργανώσεις και άλλες διατάξεις.».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Εγγείων Βελτιώσεων της Αραβικής Δημοκρατίας της Αιγύπτου για συνεργασία στον τομέα της αλιείας και της υδατοκαλλιέργειας».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Ωστόσο, επειδή έχουν κατατεθεί η υπ’ αριθμόν 675/59 υπουργική τροπολογία και η υπ’ αριθμόν 674/58 βουλευτική τροπολογία, προτείνω αρχικά να τοποθετηθούν επί της αρχής του σχεδίου νόμου ο κ. Ηλίας Παναγιώταρος από τον Λαϊκό Σύνδεσμο-Χρυσή Αυγή και ο κ. Νικόλαος Μωραΐτης από το ΚΚΕ που καταψήφισαν στη Διαρκή Επιτροπή, καθώς να τοποθετηθεί και ο αρμόδιος Υπουργός για πέντε λεπτά της ώρας.

Στη συνέχεια θα δοθεί ο λόγος σε όσους εκ των εισηγητών, ειδικών αγορητών, Κοινοβουλευτικών Εκπροσώπων και ομιλητών επιθυμούν να τοποθετηθούν επί των τροπολογιών, ο καθένας για πέντε λεπτά.

Αφού ολοκληρωθεί και η συζήτηση επί των τροπολογιών, με την τοποθέτηση του αρμόδιου Υπουργού, θα προχωρήσουμε στην ψηφοφορία.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα συμφώνησε.

Όμως, έχουμε ένα καθορισμένο πλαίσιο χρόνου. Μέχρι στις 19.00΄ αυτή η διαδικασία που περιέγραψα, πρέπει να έχει τελειώσει, για να ακολουθήσει η διαδικασία για τις αιτήσεις άρσης ασυλίας Βουλευτών.

Τον λόγο έχει ο κ. Παναγιώταρος για πέντε λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Η παρούσα κύρωση αφορά ένα μνημόνιο συνεργασίας, το οποίο είχε υπογραφεί πριν από δύο περίπου έτη. Ειδικότερα, κατά την αιτιολογική έκθεση, στόχος των μερών είναι η αύξηση της επισιτιστικής ασφάλειας και της οικονομικής ανάπτυξης των χωρών, η προώθηση ερευνών και μελετών στον τομέα της αλιείας και της υδατοκαλλιέργειας.

Αυτή η συνεργασία επιτυγχάνεται, κατά τους υπογράφοντες το μνημόνιο, διά της ανταλλαγής πληροφοριών και στατιστικών δεδομένων, της ενθάρρυνσης επενδύσεων της ιχθυοκαλλιέργειας και της εκπόνησης ερευνών.

Ο βασικός μας προβληματισμός αφορά στην ουσία του μνημονίου. Οι διατάξεις της παρούσας κύρωσης είναι τόσο γενικές, ώστε να μην αντιλαμβάνεται κανείς τα ακριβή θέματα τα οποία ρυθμίζονται και τον τελικό στόχο αυτής της κύρωσης.

Στη βάση αυτής της σκέψης γεννώνται και οι δικές μας επιφυλάξεις και αμφιβολίες. Η πρακτική έχει αποδείξει πως τα μνημόνια, οι συμβάσεις, οι συνθήκες -μικρή σημασία έχει η εννοιολογική προσέγγιση- οι οποίες είναι αόριστες, επιτρέπουν, κατά την εφαρμογή τους, την επιβολή των διαθέσεων και των μέτρων του ισχυρότερου.

Αυτό το οποίο θέλουμε εμείς να επισημάνουμε είναι ότι δεν προσδιορίζονται πουθενά στη σύμβαση ο ρόλος κάθε χώρας και ο τρόπος με τον οποίο προστατεύονται τα θαλάσσια δικαιώματα της Ελλάδος και σίγουρα δεν εξασφαλίζεται η μη παραβίαση αυτών, στο όνομα ενός μνημονίου συνεργασίας.

Είναι δεδομένη και αδιαμφησβήτητη η σημασία της αλιείας, η ανάπτυξη της ιχθυοκαλλιέργειας για τη χώρα μας ως πρωτογενής τομέας παραγωγής. Πλην όμως για ακόμα μία φορά παρατηρείται το εξής φαινόμενο, η Κυβέρνηση πράττει το έλασσον και όχι το μείζον, επιδιώκει να ενισχύσει τη συνεργασία στον συγκεκριμένο τομέα στη Μεσόγειο, χωρίς προηγουμένως να έχει σαφή πολιτική, ώστε να αξιοποιήσει αφ’ ενός τον αλιευτικό πλούτο και να προστατεύσει το θαλάσσιο περιβάλλον και αφ’ ετέρου να δώσει κίνητρα στον Έλληνα να ασχοληθεί και να δραστηριοποιηθεί στον τομέα της αλιείας. Απεναντίας, η Κυβέρνηση αδιαφορεί επίμονα για τον Έλληνα πολίτη και προστατεύει, μέσω του παρόντος μνημονίου, τον αλλοδαπό εργαζόμενο για μία ακόμα φορά.

Υπάρχει πράγματι έλλειψη Ελλήνων αλιεργατών και το εργατικό δυναμικό, επαναλαμβάνω, στο πρωτογενή αυτόν τομέα παραγωγής, στο σύνολό του, είναι αλλοδαποί, κατά βάση Αιγύπτιοι. Η Ελλάδα πασχίζει να διασφαλίσει την ομαλή είσοδο και εργασία των ανωτέρω, σύμφωνα με το εν λόγω μνημόνιο. Εκδίδει άδειες εισόδου, άδειες εργασίας. Πολλές φορές θεσπίζονται διατάξεις υπερπροστατευτικές των εργασιακών τους δικαιωμάτων, όπως γίνεται σε κάθε ευνομούμενο κράτος.

Όφειλε, όμως, πριν από αυτό να έχει πράξει τα δέοντα για τον Έλληνα πολίτη, που μαστίζεται από την ανεργία και αν καταφέρει να εισέλθει και να δραστηριοποιηθεί στον συγκεκριμένο τομέα παραγωγής, η αντιμετώπιση της πολιτείας, μέσω της υπερφορολόγησης, τον αποθαρρύνει για κάθε περαιτέρω ενασχόληση.

Θεσπίστε ένα δίκαιο φορολογικό σύστημα, δώστε κίνητρα στον Έλληνα να ασχοληθεί με την πρωτογενή παραγωγή, αυξήστε τις επενδύσεις στον κλάδο της αλιείας, προστατεύοντας συγχρόνως τη βάση αυτής, δηλαδή το εργατικό δυναμικό και εν συνεχεία δοκιμάστε να χτίσετε σχέσεις συνεργασίας με τα λοιπά κράτη της Μεσογείου.

Στο σημείο αυτό επισημαίνουμε ξανά το εξής, διότι αποτελεί πάγια τακτική των ελληνικών κυβερνήσεων η υποταγή στις ξένες προσταγές χάριν μιας υποτιθέμενης διατήρησης καλών διπλωματικών σχέσεων. Στόχος όφειλε να είναι όχι η υπογραφή μνημονίων άνευ περιεχομένου και αντικρίσματος, αλλά η εφαρμογή μιας στιβαρής εξωτερικής πολιτικής και η οριοθέτηση της ΑΟΖ, προκειμένου να αναδειχθεί η τεράστια πηγή πλούτου της Ελλάδας και η ισχύς της εν συνεχεία. Μια ολοκληρωμένη πολιτική επιβάλλεται να έχει ως οραματικό στόχο το σχεδιασμό της ελληνικής ΑΟΖ.

Δεν υποστηρίζουμε ότι όλα τα δεινά της χώρας μας θα λυθούν με τη θέσπιση της ΑΟΖ αλλά αυτή η τελευταία κίνηση θα αντανακλά τη διάθεση προστασίας των ελληνικών συμφερόντων. Και ο πιο αδαής μπορεί να αντιληφθεί ότι τα ζητήματα του Δικαίου της Θάλασσας μπορεί να αποτελούν πεδίο πολιτικών και στρατιωτικών αντιπαραθέσεων, δεδομένου ότι διακυβεύονται τεράστια οικονομικά μεγέθη.

Σύμφωνα με τη συνθήκη του ΟΗΕ για το Δίκαιο της Θάλασσας, το 1982 αποκλειστική οικονομική ζώνη θεωρείται η θαλάσσια έκταση εντός της οποίας ένα κράτος έχει δικαίωμα έρευνας ή άλλης εκμετάλλευσης όλων των θαλασσίων πόρων, συμπεριλαμβανομένης της παραγωγής ενέργειας από το νερό και τον άνεμο. Εκτείνεται πέραν των εθνικών υδάτων μιας χώρας, συνήθως δώδεκα ναυτικών μιλίων, αλλά όχι πέραν των διακοσίων ναυτικών μιλίων από την ακτογραμμή ή γραμμή βάσης.

Επιχειρεί η Κυβέρνηση με το παρόν μνημόνιο να προάγει θαλάσσια έρευνα, την προστασία του θαλασσίου οικοσυστήματος και άλλα γενικά και αόριστα, χωρίς προηγουμένως να έχει οριοθετηθεί η ΑΟΖ.

Η απόφαση να προχωρήσει η Ελλάδα σε οριοθετήσεις θαλασσίων ζωνών με τις γειτονικές χώρες, κατά συνέπεια και με την Αίγυπτο, αποτελεί μέγιστη πολιτική απόφαση. Δυστυχώς, όμως, όλες οι ελληνικές κυβερνήσεις φοβούμενες τις αντιδράσεις της Τουρκίας δεν προωθούν τα ελληνικά συμφέροντα. Αντίθετα, το έτερο συμβαλλόμενο μέρος, η Αίγυπτος, ακολούθησε την πολιτική των λοιπών μεσογειακών κρατών από το 2003.

Συγκεκριμένα, το 2003 μεταξύ Κύπρου και Αιγύπτου υπεγράφη συμφωνία για τις αποκλειστικές οικονομικές ζώνες. Στην Ανατολική Μεσόγειο, η ελληνική πλευρά όφειλε ήδη να έχει οριοθετήσει τη ζώνη σε σχέση με Κύπρο και Αίγυπτο. Υποχωρεί ωστόσο, προκειμένου να μην δυσαρεστήσει τους «γείτονες» Τούρκους.

Δεν πρέπει να λησμονούμε την παρεμβατικότητα της Άγκυρας, η οποία καιροφυλακτεί. Η τουρκική πλευρά προσπαθούσε να εξαιρέσει τα νότια και ανατολικότερα ελληνικά νησιά από τη θέσπιση ΑΟΖ που συνθέτουν την ελληνική γραμμή βάσης, απέναντι στην Αίγυπτο.

Για να μην πλατειάζουμε και απομακρυνόμεθα από την ουσία της παρούσας συζήτησης, αυτό που η Χρυσή Αυγή επισημαίνει είναι ότι η ελληνική Κυβέρνηση οφείλει να δράσει με γνώμονα το εθνικό συμφέρον και να μην περιορίζεται μόνο στην κύρωση κάποιων μνημονίων, απλά και μόνο γιατί κάποιοι τους το επιβάλλουν.

Η θέσπιση ΑΟΖ πρέπει να αποτελεί θεμελιώδη αρχή και θέση εθνικής εξωτερικής πολιτικής κατά την άσκηση των κυριαρχικών δικαιωμάτων ενός κράτους. Δεν υπάρχουν περιθώρια καθυστερήσεων και υπαναχωρήσεων σε αυτό το σοβαρότατο εθνικό ζήτημα, πλην όμως η παρούσα Κυβέρνηση, όπως και οι προηγούμενες, δεν έχει το πολιτικό και ηθικό ανάστημα για να το πράξει. Γι’ αυτό και καταψηφίζουμε την εν λόγω κύρωση μνημονίου.

Για τις δύο τροπολογίες, μου επιτρέπετε να μιλήσω τώρα, γιατί μιλάω και επάνω στην επιτροπή, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Εντάξει, μιλήστε τώρα.

**ΗΛΙΑΣ ΠΑΝΑΓΙΩΤΑΡΟΣ:** Για την μεν πρώτη, η οποία αφορά την αποζημίωση των αγροτών από ζημιές που προκαλούν τα ελάφια στις φυτικές καλλιέργειες στη Νήσο Ρόδο, δεν φέρουμε κάποια αντίρρηση. Όμως, όπως υπάρχει μέριμνα για τα ελάφια και τις καταστροφές στη Ρόδο, θα έπρεπε να υπάρχει μέριμνα –και δεν έχει υπάρξει καιρό τώρα- για τις καταστροφές στην Πελοπόννησο, για την Αρκαδία πριν από δύο μήνες περίπου, για τη Μεσσηνία, για την Ηλεία, για τη Βόρεια Ελλάδα και για άλλες περιοχές.

Για την δεύτερη τροπολογία, που δίνεται μια παράταση στις αδειοδοτήσεις των κτηνοτροφικών εγκαταστάσεων, ναι, είναι σωστό, διότι κάποιοι άνθρωποι είναι ξεκρέμαστοι και δεν υπάρχει νομοθετικό πλαίσιο μέχρι στιγμής συγκεκριμένο, αλλά αυτό δείχνει και την προχειρότητα του ελληνικού κράτους.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Νίκος Μωραΐτης από το ΚΚΕ.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Είχαμε τονίσει και στη συζήτηση στην επιτροπή ότι το μνημόνιο κατανόησης μεταξύ Ελλάδας και Αιγύπτου είναι μακριά από τα συμφέροντα των δύο λαών, των φτωχομεσαίων ψαράδων των δύο χωρών. Εξυπηρετεί τα σχέδια και τα κέρδη των μεγάλων επιχειρήσεων που δραστηριοποιούνται στον χώρο των ιχθυοκαλλιεργειών, τους σχεδιασμούς της άρχουσας τάξης Ελλάδας και Αιγύπτου. Είναι αυτοί που θα λυμαίνονται τον θαλάσσιο πλούτο των χωρών, μεγαλώνοντας τα κέρδη τους και πολλές φορές θα οδηγούν στην καταστροφή το θαλάσσιο περιβάλλον και τα οικοσυστήματα.

Αυτό φαίνεται καθαρά και από το άρθρο 2, που ενθαρρύνει ιδιωτικές επενδύσεις στο χώρο, με συνοπτικές διαδικασίες. Έρχεται μετά και το άρθρο 5, που διασφαλίζει την εφαρμογή της Κοινής Αλιευτικής Πολιτικής της Ευρωπαϊκής Ένωσης στη χώρα μας.

Για να δούμε τι προβλέπει η Κοινή Αλιευτική Πολιτική, που η χώρα μας εφαρμόζει κατά γράμμα:

Πρώτον, ενίσχυση του βιομηχανικού μοντέλου παραγωγικής αλιευμάτων και ταυτόχρονα διάλυση, ουσιαστικά, της παράκτιας και μέσης αλιείας. Προβλέπει περιοριστικά μέτρα, καταφύγια αλιευτικά για τους ψαράδες, απαγορευμένες περιοχές, ενώ από την άλλη κίνητρα, προγράμματα οικονομικών ενισχύσεων για ιχθυοκαλλιέργεια και οστρακοκαλλιέργεια. Γι’ αυτό τα τελευταία χρόνια γίνεται σφαγή στο χώρο, έντονη κινητικότητα, επεκτάσεις, εξαγορές, συγχωνεύσεις, καταστροφή και αφανισμό των μικρών μονάδων οικογενειακής εκμετάλλευσης. Είναι αυτό που λέει ο λαός μας «το μεγάλο ψάρι τρώει το μικρό».

Για την Ευρωπαϊκή Ένωση των μονοπωλίων και τις αστικές κυβερνήσεις βιώσιμη επιτυχημένη αλιεία είναι αυτή που ασκείται από μεγάλες καπιταλιστικές επιχειρήσεις. Οι επιχειρήσεις αυτές στηρίζουν την κερδοφορία τους στη μείωση της τιμής της εργατικής δύναμης. Αυτές οι συμφωνίες βαθαίνουν την εκμετάλλευση των εργαζομένων και είναι ένα καλό εργαλείο για να μεγαλώνει η εκμετάλλευση για ακόμη πιο φθηνό εργατικό δυναμικό. Οι εργαζόμενοι στις ιχθυοκαλλιέργειες, Έλληνες και Αιγύπτιοι, ξέρουν από πρώτο χέρι τι σημαίνει αυτό στην πράξη, το ζουν στο πετσί τους. Έχουμε εντατικοποίηση της δουλειάς, ανυπαρξία μέτρων υγιεινής και ασφάλειας.

Έχουμε παραδείγματα που οι ίδιοι οι εργαζόμενοι έχουν πληρώσει με την ίδια τους τη ζωή τα μέτρα αυτά. Και η μεγαλύτερη απόδειξη είναι ότι οι αστικές κυβερνήσεις, όπως και η σημερινή του ΣΥΡΙΖΑ, κάνουν δώρα στους επιχειρηματίες. Στις ιχθυοκαλλιέργειες έχουν τους αλιεργάτες –με βαριά χειρωνακτική, εξαρτημένη εργασία- στον ΟΓΑ, χωρίς να παίρνουν άδειες ασθενείας, χωρίς να αποζημιώνονται για τα ατυχήματα, κ.ά.. Τους αφήνουν να δουλεύουν σε συνθήκες γαλέρας, γιατί ο ΟΓΑ δεν έχει ελεγκτικούς μηχανισμούς και έτσι οι μεγαλοεπιχειρηματίες στο χώρο δρουν ανενόχλητοι.

Απ’ αυτή την πολιτική που συνεχίζει και η σημερινή Συγκυβέρνηση ΣΥΡΙΖΑ-ΑΝΕΛ, που πριν δύο χρόνια καταγγέλλατε, κύριε Υπουργέ, τι θα αλλάξει με αυτήν την συμφωνία μεταξύ των δύο καπιταλιστικών χωρών; Προς το χειρότερο θα αλλάξουν τα πράγματα, κατά τη γνώμη μας, για τους εργαζόμενους και για τους φτωχομεσαίους ψαράδες.

Πέρα από τη διαχείριση των υδάτινων πόρων, τέτοιες συμφωνίες εντάσσονται στους γενικότερους σχεδιασμούς της άρχουσας τάξης στην περιοχή, περιπλέκουν τους λαούς όλο και πιο βαθιά στις ενδοκαπιταλιστικές και ενδοϊμπεριαλιστικές αντιθέσεις που γίνονται στην περιοχή. Έχουμε επεμβάσεις στην περιοχή, για να αρπάξουν τον πλούτο των λαών και στην ευρύτερη περιοχή της Μεσογείου που συζητάμε. Πολλές φορές, ο θαλάσσιος πλούτος, οι ακτές των χωρών, θυσιάζονται μπροστά στις ιμπεριαλιστικές επεμβάσεις.

Πρέπει να θυμίσουμε εδώ, όπως έγινε στην περιοχή, στα νερά της Μεσογείου, όταν πριν δύο ακριβώς χρόνια, το πλοίο του αμερικάνικου ναυτικού έκανε εξουδετέρωση εν πλω χημικών της Συρίας -τότε, ο ΣΥΡΙΖΑ φώναζε, βέβαια σήμερα δεν βγάζει άχνα- είχε εγκριθεί από τις ΗΠΑ και από την ίδια την Ευρωπαϊκή Ένωση και τους άλλους οργανισμούς, με τη μέθοδο της υδρόλυσης εν πλω των χημικών της Συρίας.

Πριν λίγες μέρες στην επιτροπή όλοι σας σχεδόν μιλήσατε για πλεονεκτήματα της χώρας. Ειπώθηκε ότι οι ακτές της χώρας μας ξεπερνούν και τις ακτές μίας ολόκληρης ηπείρου, της Αφρικής. Δεν είπατε, όμως, κουβέντα για το ποιος καταστρέφει αυτά τα πλεονεκτήματα, αυτές τις δυνατότητες. Τις καταστρέφει ο καπιταλιστικός τρόπος παραγωγής, που όλοι σας υπηρετείτε, αυτός ο τρόπος παραγωγής που γιγαντώνει τις επιχειρήσεις και από την άλλη μεριά, καταπατά κάθε δικαίωμα των εργαζομένων.

Κύριε Αποστόλου, μπορεί να γελάτε, αλλά υπηρετείτε με συνέπεια εσείς αυτήν την πολιτική, την οποία καταδικάζατε πριν από λίγο καιρό. Στη χώρα μας –ακούστε, κύριε Αποστόλου- που είναι η πρώτη χώρα στη Μεσόγειο στην παραγωγή μεσογειακών ειδών ψαριού –τσιπούρα και λαβράκι- όπου καλύπτουμε το 50% της παραγωγής στην Ευρωπαϊκή Ένωση, αυτά δεν μπαίνουν στο τραπέζι των λαϊκών νοικοκυριών, γιατί είναι απλησίαστα. Αν και τα παράγουν οι εργαζόμενοι, που δουλεύουν σε συνθήκες Μεσαίωνα, όπως αναφέραμε, αυτά τα καρπώνονται οι μεγαλοεπιχειρηματίες. Δυστυχώς, αυτός είναι ο καπιταλισμός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για το ΚΚΕ, φιλολαϊκή λύση που να εξασφαλίζει την στήριξη των μικρομεσαίων ψαράδων, τη διατροφική αυτάρκεια της χώρας σε αλιεύματα, την προστασία του περιβάλλοντος, μπορεί να υπάρχει μόνο σε σύγκρουση με την Κοινή Αλιευτική Πολιτική, με την πολιτική του κεφαλαίου. Μόνο ένας άλλος δρόμος ανάπτυξης, που θα καταργεί το κέρδος σαν κίνητρο της αλιευτικής παραγωγής, θα κοινωνικοποιεί τα συγκεντρωμένα μέσα παραγωγής κάτω από τον εργατικό λαϊκό έλεγχο με κεντρικό πανεθνικό σχεδιασμό, μπορεί να εξασφαλίσει την ικανοποίηση των λαϊκών αναγκών και την λαϊκή ευημερία. Καταψηφίζουμε το μνημόνιο κατανόησης μεταξύ Ελλάδας και Κύπρου.

Σε ό,τι αφορά τις τροπολογίες, θα ήθελα να πω ιδιαίτερα για την τροπολογία στις εγκαταστάσεις, ότι εμείς συμφωνούμε. Άλλωστε, είναι πάγιο αίτημα της φτωχομεσαίας αγροτιάς των κτηνοτρόφων.

Βέβαια, εδώ πρέπει να τονίσουμε, κύριε Υπουργέ, όπως σας είπαμε και στην επιτροπή, ότι όσες παρατάσεις και να δώσετε για δέκα χρόνια, δεν πρόκειται να λυθεί αυτό το ζήτημα, γιατί έχετε διαλύσει στην κυριολεξία τα δασαρχεία και τα κτηνιατρεία και ιδιαίτερα για τους φτωχομεσαίους κτηνοτρόφους αν δεν παρθούν μέτρα που να καλύπτεται το κόστος παραγωγής, γιατί πράγματι είναι δυσβάσταχτο για τους κτηνοτρόφους.

Ψηφίζουμε και τη δεύτερη τροπολογία, που αφορά τις αποζημιώσεις των αγροτών της Ρόδου, για τη ζημιά που προκαλούν τα ελάφια. Ταυτόχρονα, όμως, ζητάμε να παρθούν και μέτρα για την προστασία των ελαφιών στο νησί.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κύριε Υπουργέ, έχετε τον λόγο επί της αρχής για πέντε λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητοί συνάδελφοι, δεν θα γυρίσει ο κόσμος ανάποδα στην περιοχή μας για μια συμφωνία μεταξύ δύο χωρών που ήδη έχουν καλές σχέσεις, πόσω μάλλον στους τομείς αλιείας και υδατοκαλλιέργειας, που έχουν και ένα γνωστικό αντικείμενο και οι δύο χώρες, ιδιαίτερα εμείς στα ζητήματα ιχθυοκαλλιεργειών. Δεν είναι τα ψάρια των υδατοκαλλιεργειών αυτά που είναι τα ακριβά, τα πανάκριβα. Είναι και η τσιπούρα και το λαβράκι προσπελάσιμα και από τον οικονομικά αδύναμο πολίτη.

Αυτή είναι η εικόνα, κύριε συνάδελφε. Τι κάνουν οι δύο χώρες, μέσα στα πλαίσια βεβαίως των διεθνών συμφωνιών που υπάρχουν στα αλιευτικά ζητήματα, λαμβάνοντας υπ’ όψιν το Διεθνές Δίκαιο της Θάλασσας; Ιδιαίτερα εμείς, ως χώρα μέλος της Ευρωπαϊκής Ένωσης, δεσμευόμαστε και είναι θετικό ότι και η συμβαλλόμενη χώρα αποδέχεται ουσιαστικά αυτά που σε κανονισμούς της η ίδια η Ευρωπαϊκή Ένωση προβλέπει για την προστασία των ιχθυοαποθεμάτων, για τη διαχείριση.

Ήδη ξέρετε ότι υπάρχουν διμερείς σχέσεις μεταξύ των δύο χωρών, που μάλιστα είναι και τριμερείς τώρα, καθώς βρισκόμαστε σε διαρκή κινητικότητα και επαφές και για άλλα ζητήματα. Τι ποιο θετικό, λοιπόν, να έρθει και ο αγροτικός χώρος, ο αλιευτικός χώρος να συμβάλει σε αυτήν την προσπάθεια.

Δεν έχω να πω τίποτα άλλο, κύριε Πρόεδρε, παρά ότι προβλέπονται μέσα από το συγκεκριμένο μνημόνιο όλα τα διαδικαστικά ζητήματα όσον αφορά τη συνεργασία των δύο χωρών, πάνω στα συγκεκριμένα ζητήματα.

Να έχουμε, όμως, σοβαρά υπ’ όψιν ότι αυτός ο κλάδος των υδατοκαλλιεργειών, παρά την κρίση που τα δύο τελευταία χρόνια αντιμετώπισε, κυρίως όσον αφορά τη μείωση των τιμών, είναι ένας κλάδος πρωταθλητής στις εξαγωγές. Στη χώρα μας βοηθάει πάρα πολύ. Και φαίνεται ότι μέσα από αναδιαρθρώσεις προσπαθούν να λύσουν προβλήματα υπερχρέωσης, που κυρίως έχουν. Τότε ένας λόγος παραπάνω σε αυτήν τη διαδικασία να στηρίξουμε τον συγκεκριμένο κλάδο για τον απλούστατο λόγο ότι -το επαναλαμβάνω- είναι από τους πρωτοπόρους και πρωτεργάτες των εξαγωγικών προσπαθειών της χώρας μας.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κύριε Καρρά, θέλετε τον λόγο; Είστε προφανώς εις εξ των εισηγητών ή των αγορητών.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Να παρακαλέσω τον κύριο Υπουργό να τοποθετηθεί και επί της τροπολογίας για τις κτηνοτροφικές εγκαταστάσεις, για να τοποθετηθούμε μετά;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Μα, υπάρχει διαδικασία.

**ΙΩΑΝΝΗΣ ΑΝΔΡΙΑΝΟΣ:** Και για τις δύο τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Θέλετε κάτι να πείτε τώρα;

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Αν ακούσω τον Υπουργό, θα ζητήσω μετά τον λόγο.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Μετά θα πάρει τον λόγο ο Υπουργός.

Κύριε Καρρά, πείτε τώρα ό,τι έχετε να πείτε.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Για την τροπολογία ήθελα να αναφερθώ επί των κτηνοτροφικών εγκαταστάσεων. Ας τα πω και θα απαντήσετε μετά.

Γιατί το λέω αυτό και γιατί μου κέντρισε το ενδιαφέρον, κύριε Πρόεδρε; Βλέπω εδώ τις διατάξεις. Θυμάμαι τον ν.4056/2012, ο οποίος ήταν ένας πραγματικά αισιόδοξος νόμος. Θυμάμαι μάλιστα και τα οικονομικά και τεχνικά στοιχεία, που ανέφερε η αιτιολογική του έκθεση. Τότε μας έλεγε ότι είναι ανάγκη να συνεχίσει η λειτουργία των κτηνοτροφικών εγκαταστάσεων, γιατί η Ελλάδα είναι πράγματι ελλειμματική σε είδη κρέατος και δαπανούμε ένα δισεκατομμύριο τον χρόνο για εισαγωγές κρεάτων. Νομίζω ότι...

**ΠΡΟΕΔΡΕΥΩΝ (Γεώργιος Βαρεμένος):** Κάντε τα δύο τα δισεκατομμύρια.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ορίστε;

**ΠΡΟΕΔΡΕΥΩΝ (Γεώργιος Βαρεμένος):** Κάντε τα δύο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Για τότε μιλώ. Για το 2012 μιλώ, κύριε Πρόεδρε, για το τι έλεγε η αιτιολογική έκθεση το 2012.

Ο ν.4056 απέπνεε μια εικόνα αισιοδοξίας για το ότι θα εξακολουθήσει η προσπάθεια της πολιτείας να αδειοδοτηθούν οι εγκαταστάσεις. Πρέπει να πω ότι ναι μεν είναι χρήσιμες και δεν υπάρχει αμφιβολία ότι η κτηνοτροφία είναι ένας κλάδος ιδιαίτερα ενδιαφέρων για τη χώρα, αλλά πρέπει να θυμίσω και τις οχλήσεις τις οποίες προκαλεί και για τις οποίες είναι μείζον το ζήτημα των αποστάσεων από κατοικημένες περιοχές, λόγω των λυμάτων, που προκύπτουν.

Έρχεται, λοιπόν, η διάταξη αυτή, την οποία εμείς θα την ψηφίσουμε για λόγους αντικειμενικούς. Δεν μπορούμε να διακόψουμε λειτουργία επιχειρήσεων, έστω και διά της ψήφου. Εκείνο, όμως, το οποίο θέλω να επισημάνω με απολυτότητα είναι τούτο: Εξακολουθεί να διατηρείται το πρόβλημα.

Περαιτέρω, δε, συμβαίνει και το εξής παράδοξο πλέον. Ενώ θα έπρεπε να έχουν δημιουργηθεί οι δυνατότητες αυξήσεως της ζωικής παραγωγής, μειώνεται η ζωική παραγωγή, αυξάνονται οι εισαγωγές. Το στατιστικό στοιχείο, το οποίο δίδεται -το οποίο κατ’ εμέ τουλάχιστον είναι ακριβές- είναι ότι στα βοοειδή είναι 30% η κατανάλωση ελληνικού προϊόντος και 70% είναι εισαγόμενο, είτε με τη μορφή της πάχυνσης είτε με τη μορφή της απευθείας εισαγωγής. Να μην πω και το τελευταίο τραγικό, ότι μέχρι και σουβλάκια από χοίρο εισάγουμε κατεψυγμένα από τη Δανία και τα καταναλώνουμε και είμαστε και ευχαριστημένοι.

Θα πω, λοιπόν, στον Υπουργό και θα παρακαλέσω τούτο, για να τελειώσω. Είναι ελλιπής η διάταξη, κύριε Υπουργέ. Πρέπει να συνεχίσουν να λειτουργούν οι κτηνοτροφικές εγκαταστάσεις, δεν υπάρχει καμμία αμφιβολία. Είναι, όμως, ελλιπής η διάταξη. Διότι περιμένω να ακούσω πώς θα προστατευθούν οι περίοικοι και το περιβάλλον. Δεν είμεθα εξ εκείνων που θα ζητήσουμε την απομάκρυνση εγκαταστάσεων. Όμως στις διατάξεις τις οποίες προτείνετε και δεδομένου ότι οι χοιροτροφικές ιδίως εγκαταστάσεις τις περισσότερες φορές είναι κοντά σε κατοικημένες περιοχές, προκαλούν οχλήσεις, έχουν λύματα και απόβλητα. Βλέπουμε και κάτι άλλο, ότι με την ανοχή της νομοθετικής εξουσίας και της Κυβέρνησης θα συνεχιστεί η ίδια κατάσταση και δεν θα έχουμε λύση.

Γιατί το λέω αυτό; Με την τελευταία διάταξη από τις προτεινόμενες, κύριε Υπουργέ, λέτε ότι αναστέλλονται τα πρόστιμα, αν υπάρξει άδεια διατήρησης, συνέχισης, αναστέλλονται τα πρωτόκολλα διοικητικής αποβολής. Ξέρετε πού είναι εδώ μέσα τα περισσότερα πρόστιμα; Στην περιβαλλοντική νομοθεσία είναι τα περισσότερα πρόστιμα, δεν είναι μόνο τα διοικητικά πρόστιμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω αμέσως, κύριε Πρόεδρε.

Δεν είναι μόνο τα διοικητικά πρόστιμα παράβασης της αγροτικής ή της δασικής νομοθεσίας. Έχουμε περιβαλλοντική νομοθεσία. Δεν εντοπίζω στο κείμενο ούτε στον βασικό κορμό του ν.4056 ούτε σήμερα να ρυθμίζεται το ζήτημα της προστασίας του περιβάλλοντος.

Έχω να κάνω μια πρόταση και τελειώνω. Δεχθείτε να υπάρξουν πρότυπες περιβαλλοντικές δεσμεύσεις, να υπάρχουν οι δεσμεύσεις των εκμεταλλευτών των εγκαταστάσεων. Φέρτε άμεσα μια διάταξη, ούτως ώστε να αυτοδεσμεύεται για την τήρηση της περιβαλλοντικής νομοθεσίας, να βγάζει ο ίδιος ο εκμεταλλευτής τους όρους με τους οποίους μπορεί να λειτουργεί και να έρχεται μετά το κράτος να τον ελέγχει. Όπως το κάνετε σήμερα είναι αντίστροφο. Λειτουργεί, του δίνουμε τη μορφή της συνέχισης, του δημιουργούμε την αίσθηση της ασυλίας, αφού αναστέλλουμε και εν τέλει διαγράφουμε πρόστιμα, διοικητικές πράξεις αποβολής και όλα αυτά.

Έτσι, λοιπόν, το 2018, αν είμαστε καλά, θα ξανασυζητάμε στη Βουλή το ίδιο ζήτημα.

**ΠΡΟΕΔΡΕΥΩΝ (Γεώργιος Βαρεμένος):** Μα παίρνουν χαρτί από το δασαρχείο. Τέλος πάντων.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Όχι, δεν παίρνουν, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Το πρόβλημα είναι ότι δεν έχει υπαλλήλους το δασαρχείο.

Κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, έχουν έλθει δύο τροπολογίες με τη συνήθη τακτική, στις διαδικασίες κύρωσης συμφωνιών. Κάθε φορά, λοιπόν, που θα έρχεται τροπολογία σε αυτή τη διαδικασία κύρωσης, στην οποία κανονικά ο Κανονισμός δεν προβλέπει συζήτηση, θα λέμε ότι είναι μια διαδικασία η οποία είναι εκτός όχι μόνο του Κανονισμού, αλλά είναι κι εκτός των όσων συνέβαιναν ακόμα και τα προηγούμενα χρόνια, τα οποία θέλετε να στηλιτεύετε. Γι’ αυτόν τον λόγο θα πρέπει επιτέλους να σταματήσει η διαδικασία κατάθεσης τροπολογιών στις κυρώσεις συμβάσεων.

Πάμε στη συγκεκριμένη τροπολογία, για τις κτηνοτροφικές εγκαταστάσεις, η οποία ενδιαφέρει κιόλας.

Εδώ με την παράγραφο 1 της προτεινόμενης τροπολογίας παρατείνετε εκ νέου την ημερομηνία από 12 Σεπτεμβρίου, που έληξε, στις 31-12-2018.

Πρώτα πρώτα, να πούμε ότι, εδώ που έχει φτάσει η κατάσταση, χρειάζεται χρόνος για τους κτηνοτρόφους, για να ολοκληρώσουν τις σχετικές διαδικασίες αδειοδότησης και βέβαια χρόνος για να ασκήσουν νόμιμα τη δραστηριότητά τους, χωρίς να κινδυνεύουν από κυρώσεις ή λουκέτο και κυρίως για να μπορέσουν να ενταχθούν στα συγχρηματοδοτούμενα προγράμματα αγροτικής ανάπτυξης. Συνεπώς σ’ αυτό το πλαίσιο, αυτή τη στιγμή, εδώ που έχουμε φτάσει, αν δεν υπάρξει κάποια λύση, οι κτηνοτρόφοι θα βρεθούν στον αέρα. Αυτή είναι μία όψη του νομίσματος.

Να δούμε, όμως, στην ουσία τι κάνετε και να πούμε το εξής: Λέτε ότι, προκειμένου να αποφευχθούν οι δυσχέρειες εφαρμογής νόμου που έχουν εντοπιστεί, θα υπάρξει διαδικασία απλούστευσης, η οποία ενδεχομένως να οδηγήσει σε νέο θεσμικό πλαίσιο. Ακόμα, δηλαδή, και στην εισηγητική σας έκθεση αυτό που λέτε, για 31-12-2018, είναι αργά. Θα έπρεπε να πείτε ότι θα φέρετε νέο θεσμικό πλαίσιο τους επόμενους μήνες. Λέτε όμως ότι ενδεχομένως θα το φέρετε. Με λίγα λόγια, μπορεί να μην υπάρξει ποτέ καινούργιο θεσμικό πλαίσιο σ’ αυτή τη διαδικασία και το παραδέχεστε και στην εισηγητική έκθεση και βεβαίως δεν αξιοποιείτε ούτε τα θετικά του προηγούμενου νόμου, του 2012, τον οποίο μπορούσατε να εφαρμόσετε, για να προχωρήσουν κάποια πράγματα.

Σας είχαμε πει στη συζήτηση του νομοσχεδίου για τις βοσκήσιμες γαίες -και τώρα επιβεβαιωνόμαστε στο συγκεκριμένο θέμα- ότι τα θέματα που ταλαιπωρούν τους κτηνοτρόφους, όπως είναι οι άδειες των κτηνοτροφικών εγκαταστάσεων, δεν λύνονται με παρατάσεις. Προτείνατε τότε διάστημα δεκαοκτώ μηνών για την προθεσμία έκδοσης άδειας και εμείς είπαμε «εντάξει, να προχωρήσουν μ’ αυτή την παράταση, αλλά να δώσετε μια συνολική λύση». Δεν το έχετε πράξει. Δίνετε, λοιπόν, νέα παράταση ως το 2018, προκειμένου να ολοκληρωθεί η διαδικασία για το νέο θεσμικό πλαίσιο.

Σε κάθε περίπτωση, επειδή οι τακτοποιήσεις που φέρνουν οι ρυθμίσεις και των υπόλοιπων παραγράφων δεν μαρτυρούν κανένα όραμα για την ενίσχυση της κτηνοτροφίας, κύριε Υπουργέ, και τη στροφή προς την παραγωγή κτηνοτροφικών προϊόντων, κοιτάξτε τουλάχιστον να λείπουν τέτοιες εκφράσεις μέσα από την εισηγητική έκθεση, όπως ότι «η στήριξη και η προώθηση της κτηνοτροφίας αποτελεί μία από τις βασικές στρατηγικές επιλογές του Υπουργείου, η οποία αποτυπώνεται σε κάθε προσπάθεια του Υπουργείου, έτσι ώστε ο κλάδος της κτηνοτροφίας να ξεπεράσει τις δομικές του αδυναμίες». Λόγια, λόγια.

Αυτή τη στιγμή κυβερνάτε. Νέο θεσμικό πλαίσιο δεν φέρνετε. Με παρατάσεις λειτουργούμε, για να μη βγουν εκτός οι κτηνοτρόφοι από τις άδειές τους. Οι κτηνοτρόφοι, όπως και οι γεωργοί, έχουν συνεχώς φόρους πάνω στους φόρους. Αυτή είναι μια κατάσταση με την οποία δεν μπορούν να τα βγάλουν πέρα. Μας βλέπουν, μας ακούνε. Δεν μπορούν να τα βγάλουν πέρα και δεν μπορεί να υπάρξει παραγωγική διαδικασία, με αποτέλεσμα να αυξάνονται τα ελλείμματα. Αυτή είναι η πραγματικότητα και παρ’ όλα αυτά είδαμε τον Πρωθυπουργό στη Διεθνή Έκθεση Θεσσαλονίκης να λέει για φορολογικές ελαφρύνσεις των αγροτών, ότι «τα καταφέραμε στο αγροτικό».

Αν συνεχίσετε σ’ αυτό το πλαίσιο, είστε εκτός πραγματικότητας και οι αγρότες και οι κτηνοτρόφοι το κατανοούν, το καταλαβαίνουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, τελειώστε τώρα.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Τελειώνω, κύριε Πρόεδρε.

Δεν μπορούν να λύνονται χρόνια προβλήματα με παρατάσεις επί παρατάσεων. Δεν λύνονται έτσι.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Η κ. Βράντζα έχει τον λόγο.

**ΠΑΝΑΓΙΩΤΑ ΒΡΑΝΤΖΑ:** Όσον αφορά στην κύρωση, θέλω να πω ότι είπε και ο Υπουργός ότι η σπουδαιότητα του κλάδου της αλιείας είναι γνωστή για την Ελλάδα. Είναι ο δεύτερος κλάδος σε εξαγωγές μετά τα οπωροκηπευτικά. Επομένως η υπό κύρωση σύμβαση συνεργασίας μεταξύ του Υπουργείου Αγροτικής Ανάπτυξης και του Υπουργείου Γεωργίας της Αιγύπτου αποτελεί, κατά τη γνώμη μου, ένα πολύ χρήσιμο νομικό εργαλείο για τη βιώσιμη συλλεκτική αλιεία αλλά και για την περαιτέρω ανάπτυξη του κλάδου των υδατοκαλλιεργειών. Έρχεται να ενισχύσει την τεχνική, οικονομική, επιστημονική και διοικητική συνεργασία μεταξύ δύο χωρών με μακραίωνη θαλάσσια παράδοση και αλιευτική ιστορία.

**ΠΡΟΕΔΡΕΥΩΝ (Γεώργιος Βαρεμένος):** Επί των τροπολογιών έχετε να πείτε κάτι; Εσείς συναινείτε, γι’ αυτό το λέω. Σύμφωνα με τη διαδικασία, δεν έχετε τον λόγο.

**ΠΑΝΑΓΙΩΤΑ ΒΡΑΝΤΖΑ:** Εισηγητής είμαι και εισηγούμαι την ομόφωνη υπερψήφιση της κύρωσης.

Όσον αφορά στην τροπολογία 657 με ειδικό αριθμό 59, πρόκειται για μια σημαντική νομοθετική παρέμβαση –που είναι και επείγουσα-, η οποία δίνει τη δυνατότητα σε κτηνοτρόφους να λύσουν κάποια από τα προβλήματά τους όσον αφορά στο πρόβλημα της αδειοδότησης των εγκαταστάσεών τους. Πέραν του γεγονότος ότι έχουμε ένα καθεστώς σχεδόν ομηρίας των κτηνοτρόφων όλα αυτά τα χρόνια εξαιτίας της πολυπλοκότητας και της γραφειοκρατίας, υπάρχει και αδυναμία να συμμετέχουν σε ευρωπαϊκά προγράμματα και τις περισσότερες φορές αυτό δεν είναι με δική τους υπαιτιότητα.

Με την τροπολογία ερχόμαστε να τροποποιήσουμε τον ν.4056 και να τον ενισχύσουμε με το άρθρο 17α που προστέθηκε στον ν.4351 και να δώσουμε αφ’ ενός τη δυνατότητα απλοποίησης της διαδικασίας και αφ’ ετέρου τη δυνατότητα σε ανθρώπους που είχαν τις σταβλικές τους εγκαταστάσεις πριν από το 2012 να τις διατηρήσουν. Δηλαδή, η τροπολογία δίνει ουσιαστικά παράταση μέχρι το 2018. Κατά τη γνώμη μου, δεν είναι πολύ. Ξέρουμε καλά τη διαδικασία αδειοδότησης και ότι καθυστερεί πολύ, οπότε η παράταση μέχρι το 2018 είναι αναγκαία, με δεδομένο ότι το 80% περίπου των κτηνοτρόφων δεν έχει καταφέρει μέσα στα τέσσερα χρόνια που πέρασαν να έχουν άδεια κτηνοτροφικής εγκατάστασης.

Δίνουμε τη δυνατότητα σε κτηνοτροφικές εγκαταστάσεις που είναι μέσα σε εκπαιδευτικά ιδρύματα ή δημόσιους φορείς να αδειοδοτηθούν.

Δίνουμε τη δυνατότητα -και αυτό είναι πολύ σημαντικό και αφορά πολύ κόσμο- να έχουμε άδεια διατήρησης σε εγκαταστάσεις που είναι πλησίον οδικού και σιδηροδρομικού δικτύου. Συνήθως αφορά επαρχιακές οδούς που είναι δυσπρόσιτες και χωμάτινες, δηλαδή είναι παράλογο εντελώς.

Ακόμα δίνουμε τη δυνατότητα παράτασης της άδειας προέγκρισης. Σε αυτές τις περιπτώσεις ξέρουμε ότι η γραφειοκρατία είναι τρομακτική. Ξέρουμε ότι συνήθως οι κτηνοτρόφοι είναι αδύνατον να συγκεντρώσουν τα απαιτούμενα δικαιολογητικά μέσα στον χρόνο που δίνεται. Συνεπώς η δυνατότητα παράτασης της άδειας προέγκρισης είναι απολύτως αναγκαία.

Τέλος, ρυθμίζονται και θέματα που αφορούν κυρώσεις -αυτό είναι πολύ σημαντικό- σε ανθρώπους οι οποίοι έχουν τη δυνατότητα να βγάλουν άδεια, διότι πληρούν όλες τις προϋποθέσεις, αλλά, εξαιτίας του διοικητικού μηχανισμού της χώρας, δεν καταφέρνουν να την έχουν στα χέρια τους. Αυτό σημαίνει ότι η τροπολογία είναι απαραίτητη, επείγουσα, λύνει προβλήματα και, κατά τη γνώμη μου, πρέπει να αλλάξει και το θεσμικό πλαίσιο, να απλοποιηθεί. Και αν κάτι δεν κάναμε σωστά, είναι ότι έπρεπε να την έχουμε φέρει νωρίτερα. Γι’ αυτό εισηγούμαι την υπερψήφισή της.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κατ’ αρχάς, για την κύρωση του μνημονίου συμφωνούμε, γιατί πραγματικά είναι ένα πλαίσιο συνεργασίας με το οποίο επιδιώκεται η ενίσχυση των καλών σχέσεων μεταξύ των δύο χωρών, της Ελλάδας και της Αραβικής Δημοκρατίας της Αιγύπτου, σε ένα πολύ σημαντικό πεδίο, τόσο για τη βιώσιμη αξιοποίηση του αλιευτικού πλούτου της Μεσογείου όσο και για την προστασία των τελικών καταναλωτών των αλιευτικών προϊόντων.

**ΠΡΟΕΔΡΕΥΩΝ (Γεώργιος Βαρεμένος):** Για την τροπολογία πείτε, γιατί στα άλλα συναινείτε.

**ΙΩΑΝΝΗΣ ΑΝΔΡΙΑΝΟΣ:** Βεβαίως, θα σας πω. Έχω χρόνο να πω και εγώ δυο λόγια όπως είπε και η συνάδελφος και δεν είδα να τη διακόπτετε.

**ΠΡΟΕΔΡΕΥΩΝ (Γεώργιος Βαρεμένος):** Παρατήρηση έκανα και εκεί, κύριε Ανδριανέ, μην ανησυχείτε.

**ΙΩΑΝΝΗΣ ΑΝΔΡΙΑΝΟΣ:** Όσον αφορά τις τροπολογίες, κύριε Πρόεδρε, δυστυχώς πρέπει να επισημάνω ότι μια πρακτική στην οποία έχετε ασκήσει σκληρή κρητική στο παρελθόν, την ακολουθείτε τώρα με τις τροπολογίες στις κυρώσεις.

Εν πάση περιπτώσει, κατ’ αρχάς στην τροπολογία που αφορά την παράταση αδειοδότησης των κτηνοτροφικών εγκαταστάσεων, εμείς συμφωνούμε, αλλά με μια ουσιαστική παρατήρηση. Αυτή η ιστορία πρέπει να τελειώσει κάποια στιγμή, με οριστική ρύθμιση και οι κτηνοτρόφοι πρέπει να πάψουν να είναι όμηροι των αλλεπάλληλων παρατάσεων.

Άκουσα την κυρία συνάδελφο που μίλησε για ενίσχυση της διαδικασίας. Με παρατάσεις δεν λύνονται τα προβλήματα που υπάρχουν, κύριε Πρόεδρε. Λύνονται με πλαίσιο, το οποίο για να υπάρξει, πρέπει να δείτε τα προβλήματα που υπάρχουν. Έχετε δει, για παράδειγμα, κύριε Υπουργέ, πού υπάρχουν τα προβλήματα; Προφανώς στη στελέχωση των δασικών υπηρεσιών, στα δασαρχεία, που δεν αποχαρακτηρίζουν περιοχές στις οποίες βρίσκονται εγκαταστάσεις. Χρειάζεται, λοιπόν, οριστικά αυτή η εμπλοκή να επιλυθεί και εμείς πιστεύουμε ότι θα πρέπει να αξιοποιηθεί προς αυτή την κατεύθυνση η ευκαιρία που παρέχει το νομοσχέδιο για τα αυθαίρετα.

Περιμένουμε, λοιπόν, να λύσετε το πρόβλημα οριστικά και όχι να καλύπτετε το πρόβλημα κάτω από το χαλί, γιατί οι παρατάσεις αυτό κάνουν. Και βεβαίως πρέπει να λυθεί άμεσα, γιατί τα προβλήματα που αντιμετωπίζουν οι αγρότες και οι κτηνοτρόφοι, συν τοις άλλοις, είναι και τα προγράμματα ανάπτυξης, καθώς δεν μπορούν να ενταχθούν στα προγράμματα ανάπτυξης, όταν έχουν αυθαίρετες κτηνοτροφικές εγκαταστάσεις.

**ΠΡΟΕΔΡΕΥΩΝ (Γεώργιος Βαρεμένος):** Κύριε Ανδριανέ, παρακαλώ να ολοκληρώσετε.

**ΙΩΑΝΝΗΣ ΑΝΔΡΙΑΝΟΣ:** Έχουμε και άλλη μία τροπολογία, κύριε Πρόεδρε. Έχουμε δύο. Δείξτε μια κατανόηση.

**ΠΡΟΕΔΡΕΥΩΝ (Γεώργιος Βαρεμένος):** Χρόνο δεν έχετε άλλο.

**ΙΩΑΝΝΗΣ ΑΝΔΡΙΑΝΟΣ:** Μισό λεπτό, αξίζει τον κόπο και την υπομονή σας.

Για τη βουλευτική τροπολογία, που αφορά τις ζημιές από τα ελάφια στη Ρόδο, συμφωνούμε ότι είναι ένα υπαρκτό πρόβλημα, καθώς σε περιοχές που επλήγησαν από πυρκαγιές δεν υπάρχει φυσική τροφή, με αποτέλεσμα τα ζώα να κατεβαίνουν στις καλλιέργειες και να τις καταστρέφουν. Βεβαίως, εμείς λέμε να πάρετε πίσω αυτή την τροπολογία, να την επανακαταθέσετε και να τη φέρετε μελετημένη, σε ορθή βάση, γιατί δεν μπορεί να γίνεται η αποζημίωση εσαεί.

Πρέπει να υπάρχει ένα χρονικό διάστημα ενός χρόνου, δύο το πολύ. Γιατί υπάρχουν αντίστοιχα και ανάλογα προβλήματα και με τα αγριογούρουνα σε πολλές περιοχές της χώρας, στις οποίες οι αγρότες μας υφίστανται τεράστιες ζημιές. Πρέπει, λοιπόν, να υπάρξουν προβλέψεις στον ΕΛΓΑ και για την περίπτωση αυτή στο πλαίσιο της ενεργητικής προστασίας, όπως υπάρχει ανάλογο για αγριογούρουνα και για τα άγρια κουνέλια της Λήμνου. Γιατί, λοιπόν, αυτή η εξαίρεση και μάλιστα εσαεί, χωρίς συγκεκριμένη χρονική περίοδο; Πρέπει να την μελετήσετε.

Αν δεν την πάρετε πίσω για να την επαναδιατυπώσετε, εμείς δεν την καταψηφίζουμε, αλλά θα ψηφίσουμε «παρών» για τους παραπάνω λόγους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Δανέλλης έχει τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Δεν θα κουραστούμε να λέμε ότι η μεθοδολογία κατάθεσης τροπολογιών σε κυρώσεις διεθνών συμβάσεων δεν συνάδει με το ευ νομοθετείν. Αν δεν συντρέχουν λόγοι απόλυτης προτεραιότητας και χρονικής πίεσης δεν νομίζω ότι θα πρέπει να ακολουθείται πλέον από την Κυβέρνηση.

Ερχόμενος στην ουσία των δύο τροπολογιών, για τη μεν υπουργική τροπολογία θα έλεγα, όπως είπαν και οι συνάδελφοι, ότι με τη μεθοδολογία των συνεχών παρατάσεων δεν λύνουμε προβλήματα. Είναι βεβαίως ένα υπαρκτό πρόβλημα και ζητείται η ορθολογική αξιοποίηση των ευρωπαϊκών πόρων για την ανάπτυξη της κτηνοτροφίας, που είναι ένα βασικός τομέας για την αγροτική οικονομία. Επίσης, ζητείται η ουσιαστική στήριξη των διαχειριστικών σχεδίων για την κτηνοτροφία. Αυτά δεν τα πετυχαίνουμε με παρατάσεις. Είναι ένα υπαρκτό πρόβλημα το οποίο πρέπει να λυθεί επί της ουσίας.

Υπάρχει κι ένα ζήτημα ηθικής τάξης, κύριε Υπουργέ. Εκείνοι που έτρεξαν να νομιμοποιηθούν, να μπουν στη διαδικασία να ακολουθήσουν τους κανονισμούς, δεν είναι εκείνοι που θα νιώθουν ξανά οι αφελείς νομότυποι; Όσοι κι αν είναι αυτοί. Όμως, εν πάση περιπτώσει με αυτές τις παρατάσεις υπάρχει και η εγκαθίδρυση της πεποίθησης ότι τίποτα δεν αλλάζει και οτιδήποτε μπορούμε να το κάνουμε όπως μάθαμε και όπως μας βόλευε μέχρι σήμερα να το κάνουμε.

Επίσης, θα υπερψηφίσουμε τη δεύτερη τροπολογία, γιατί είναι ένα ζήτημα υπαρκτό που πρέπει να αντιμετωπιστεί. Νομίζω, κύριε Υπουργέ, ότι μας δίνει την ευκαιρία να πούμε για μια ακόμα φορά ότι έχουν ωριμάσει πια οι συνθήκες να μιλήσουμε σοβαρά και να σχεδιάσουμε τον εκσυγχρονισμό του κανονισμού του ΕΛΓΑ, διότι οι νέες πραγματικότητες, οι νέες συνθήκες, τα νέα ζητήματα που απασχολούν τους αγρότες και τους κτηνοτρόφους απαιτούν έναν νέο σύγχρονο κανονισμό. Αν δεν περπατήσουμε σε αυτή την οδό, νομίζω ότι θα ερχόμαστε συνεχώς να επιλύουμε, όποτε μπορούμε, επιμέρους και ad hoc ζητήματα καταστροφών όπως είναι αυτό για το οποίο συζητάμε σήμερα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Γάκης και ο κ. Κεγκέρογλου έχουν τον λόγο και τελειώνουμε με τους ομιλητές.

Ο κύριος Υπουργός θα έχει τον λόγο μετά.

**ΔΗΜΗΤΡΙΟΣ ΓΑΚΗΣ:** Ευχαριστώ πολύ, κύριε Πρόεδρε.

Ξεκινώντας θα ήθελα από τον εκπρόσωπο της Νέας Δημοκρατίας να αναθεωρήσει την άποψη του «λευκού» για την τροπολογία που καταθέσαμε, γιατί νομίζω ότι δεν είχε την αναγκαία ενημέρωση που θα έπρεπε να έχει.

Κύριε Πρόεδρε, κύριε Υπουργέ, οι Βουλευτές Δωδεκανήσου του ΣΥΡΙΖΑ και όχι μόνο, είχαν υπογράψει στις προηγούμενες τροπολογίες που καταθέσαμε για το ίδιο θέμα. Τις είχε υπογράψει και ο κ. Κόνσολας και ο κ. Κρεμαστινός. Διακομματική δηλαδή, είναι η τροπολογία. Για τεχνικούς λόγους μόνο τώρα δεν έγινε εφικτό να έχουμε τις δικές τους υπογραφές.

Έχουμε καταθέσει μια τροπολογία, τη με γενικό αριθμό 674 και ειδικό αριθμό 58. Ευχαριστούμε τον Υπουργό που την κάνει δεκτή. Η τροπολογία αυτή αναφέρεται στην αποζημίωση των αγροτών από τις ζημιές που προκάλεσαν τα πλατώνια, το ελάφι, δηλαδή, στις φυτικές καλλιέργειες της Ρόδου αλλά και στην προστασία του ίδιου του είδους του ελαφιού. Θα σας πω παρακάτω περί τίνος πρόκειται. Αποτελεί λοιπόν, αυτή η τροπολογία αίτημα της κοινωνίας, της δημοτικής αρχής αλλά και των οικολογικών οργανώσεων. Σήμερα ολοκληρώνεται μια πολύχρονη προσπάθεια με ευτυχή κατάληξη.

Η προτεινόμενη ρύθμιση, λοιπόν, συμβάλλει αφ’ ενός στην προστασία της αγροτικής παραγωγής των περιοχών του νησιού που ζουν τα ελάφια, μέσω του ΕΛΓΑ, και αφ’ ετέρου στην επιτακτική ανάγκη προστασίας του πλατωνιού, του dama-dama, που αποτελεί σύμβολο για τη Ρόδο και είναι ο μοναδικός φυσικός πληθυσμός του είδους στον κόσμο. Πρέπει να σημειωθεί ότι το ελάφι πλατώνι της Ρόδου με αρχαία καταγωγή και ιδιαίτερη γενετική ταυτότητα, καθώς διαφέρει γενετικά από άλλα πλατώνια της Ευρώπης και της Μικράς Ασίας, έχει καταγραφεί στη Σύμβαση της Βιέννης σαν απειλούμενο είδος και συμπεριλήφθηκε στο κόκκινο βιβλίο των απειλούμενων σπονδυλωτών της Ελλάδας με το χαρακτηριστικό «κινδυνεύουν», δηλαδή είδος που αντιμετωπίζει πολύ υψηλό κίνδυνο εξαφάνισης στο φυσικό περιβάλλον και στο άμεσο μέλλον.

Όπως γνωρίζετε, η Ρόδος έχει πληγεί τα τελευταία χρόνια από έντονα φυσικά φαινόμενα, με αποκορύφωμα τις τελευταίες μεγάλες πυρκαγιές στη νότια Ρόδο, που προξένησαν εκτεταμένες καταστροφές στο δασικό οικοσύστημα του νησιού μας, προκάλεσαν τη μετακίνηση των ελαφιών προς τις πεδινές περιοχές από τις δασικές περιοχές που καήκανε, προκαλώντας μεγάλες ζημιές στις αγροτικές καλλιέργειες.

Θα υπενθυμίσω ότι ο κύριος Υπουργός, όταν ήρθε στη Ρόδο μετά τις τελευταίες πυρκαγιές, έζησε από κοντά τα ελάφια είτε ομαδικά είτε κατά μόνας να τρέχουν πανικόβλητα να δουν πού θα πάνε, πώς θα ζήσουν.

Με την προτεινόμενη, λοιπόν, τροπολογία ρυθμίζονται διάφορα ζητήματα. Κοιτάξτε εδώ, είναι ένας χάρτης που δείχνει σε ποιον βαθμό η Ρόδος είναι σήμερα καμμένη και χρειάζεται αναδάσωση. Θα τον καταθέσω. Επομένως καταλαβαίνει κανείς πού μπορεί να ζήσει πια το πλατώνι και πώς το ελάφι αυτό αναγκάζεται να βρει τροφή στις καλλιέργειες. Άρα, και η παραγωγή, αλλά και το είδος, πρέπει να προστατευθούν.

(Στο σημείο αυτό ο Βουλευτής κ. Δημήτριος Γάκης καταθέτει για τα Πρακτικά τον προαναφερθέντα χάρτη, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Ωραία, να μη μείνει το ελάφι μόνο άγαλμα. Εντάξει, κύριε Γάκη. Σας ευχαριστούμε.

**ΔΗΜΗΤΡΙΟΣ ΓΑΚΗΣ:** Καλώ τη Νέα Δημοκρατία να αναθεωρήσει την άποψή της ως προς το «λευκό» στην ψήφιση της τροπολογίας αυτής.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστούμε.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, όσον αφορά τις τροπολογίες, ήθελα να πω ότι την Πέμπτη συζητείται στην Ολομέλεια ένα νομοσχέδιο του Υπουργείου Αγροτικής Ανάπτυξης. Και οι δύο τροπολογίες είναι του Υπουργείου Αγροτικής Ανάπτυξης και σε συναφές νομοσχέδιο, οπότε θα μπορούσαν να έρθουν προς συζήτηση την Πέμπτη. Γιατί αυτή η αταξία και η αντικανονικότητα; Υπάρχει σκοπιμότητα; Υπάρχει επιπολαιότητα; Τι απ’ όλα; Δείτε το πάλι το θέμα. Αφού λύνεται, γιατί έρχονται ξανά και ξανά στις συμβάσεις;

Ξέρετε, δύο τροπολογίες έχουμε διαχρονικά, αυτές τις δύο. Και τώρα επί της δικιάς σας θητείας, έχουμε καμμιά πενηνταριά τροπολογίες σε συμβάσεις. Δεν είναι δυνατόν να γίνεται αυτό, όταν μάλιστα υπάρχει η δυνατότητα κατάθεσής τους σε συναφές νομοσχέδιο, όπως προανέφερα. Όμως, όπως είπε ο κ. Δανέλλης, αν υπάρχει κάτι επείγον, βεβαίως να το δούμε.

Για την τροπολογία που αφορά τους βοσκοτόπους, τοποθετήθηκε ο Κοινοβουλευτικός Εκπρόσωπός μας. Είναι προφανές ότι την ψηφίζουμε, για να μην υπάρχουν απώλειες -σε καμμιά περίπτωση- δικαιωμάτων των κτηνοτρόφων, λόγω της αδυναμίας για τις άδειες. Επίσης, ψηφίζουμε την τροπολογία που αφορά την τροποποίηση του κανονισμού του ΕΛΓΑ, επισημαίνοντας στο Υπουργείο ότι υπάρχουν και ανάλογες περιπτώσεις για τις οποίες απαιτείται τροποποίηση του κανονισμού του ΕΛΓΑ και πρέπει με την ίδια θέρμη που στηρίζει αυτή την τροπολογία, κατόπιν συνεννοήσεως, να κάνει και τις άλλες τροποποιήσεις και να μην μας απαντά στον Κοινοβουλευτικό Έλεγχο ότι «ο κανονισμός του ΕΛΓΑ δεν το επιτρέπει». Να μην επεκταθώ περαιτέρω σήμερα.

Το ότι είναι βουλευτική τροπολογία και δεν είναι υπουργική δεν σημαίνει τίποτα για την πρόθεση του Υπουργείου. Νομίζω ότι είναι κατόπιν συνεννοήσεως -και καλώς, εκτός αν μας πει ότι δεν την κάνει αποδεκτή. Όμως, ας δει και τις άλλες περιπτώσεις με το ίδιο πνεύμα. Δεν θέλω να ανοίξω τώρα τη συζήτηση. Θα τα πούμε την Πέμπτη στο σχετικό νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα ήθελα να προστεθεί η φράση «και άλλες διατάξεις» στον τίτλο του νομοσχεδίου, διότι προσθέσαμε τις τροπολογίες.

Η τροπολογία που αφορά την αποζημίωση των αγροτών από ζημιές από τα ελάφια στις φυτικές καλλιέργειες στη Ρόδο, βεβαίως γίνεται αποδεκτή και ο ΕΛΓΑ με βάση τον νόμο θα κάνει την αντίστοιχη αναλογιστική μελέτη και εφόσον ολοκληρωθεί η αναλογιστική μελέτη, τότε θα ισχύσει άμεσα η ασφάλιση.

Εκείνο που πραγματικά θέλω να τονίσω είναι ότι, όντως, ειδικά από άγρια ζώα υπάρχουν πάρα πολλές ζημιές. Αφήστε μας, επειδή ο ΕΛΓΑ αυτή την περίοδο έχει πάρα πολλές ζημιές να καλύψει.

Μην ξεχνάτε ότι η χώρα μας τουλάχιστον κατά 50% βρίσκεται αυτή την ώρα σε κατάσταση έκτακτης ανάγκης. Είναι πλημμυρόπληκτη, θεομηνιόπληκτη.

Αντιλαμβάνεστε, λοιπόν, ότι εκεί οι αποζημιώσεις από ζημιές θα είναι πάρα πολύ μεγάλες. Αργότερα και πολύ σωστά θα γίνουν αντίστοιχες αναλογιστικές μελέτες για τις άλλες περιπτώσεις, ιδιαίτερα για τα αγριογούρουνα, που αυτή την περίοδο κάνουν μεγάλες ζημιές στην υπόλοιπη χώρα.

Θέλω πριν έλθω στην τροπολογία να θυμίσω στους συναδέλφους της Αξιωματικής Αντιπολίτευσης ότι ιδιαίτερα όσον αφορά την αιγοπροβατοτροφία, αυτή η Κυβέρνηση έχει κάνει τόσο πολλά όσα οι προηγούμενες κυβερνήσεις επί πολλά χρόνια δεν μπορούσαν να κάνουν. Μόνο ένα θα σας αναφέρω, το απλούστατο, που σας το ζητούσαμε, όταν ήμασταν Αντιπολίτευση, ότι πρέπει, επιτέλους, στις επιλέξιμες βοσκήσιμες εκτάσεις να ενταχθούν και αυτές οι εκτάσεις που έχουν ξυλώδη βλάστηση. Ξέρετε πόσο κάνατε; Δύο χρόνια κάνατε να προσεγγίσετε το συγκεκριμένο θέμα. Κι εμείς τι κάναμε; Τι είχαμε υποστεί κάθε χρόνο; Μόνιμα πρόστιμα από την κάκιστη διαχείριση των επιλέξιμων βοσκοτόπων, όπως 350 εκατομμύρια, 400 εκατομμύρια κάθε χρόνο. Αυτά είχαμε. Και το 2015 για πρώτη φορά δεν είχαμε πρόστιμα.

Και δεν είναι μόνο αυτό. Είναι και το νομοσχέδιο για τις βοσκήσιμες γαίες, για τους βοσκοτόπους. Ειλικρινά θυμάστε ότι όλοι ήσασταν εναντίον και σήμερα από πολλούς αναγνωρίζεται ότι ήταν μια κίνηση, που πραγματικά είχε ανάγκη η αιγοπροβατοτροφία. Η αιγοπροβατοτροφία είναι ο κλάδος ο δυναμικός, ο οποίος μπορεί να μας βοηθήσει, μπορεί να δώσει μάχες με τα προϊόντα του στο παγκόσμιο εμπόριο.

Εκεί, λοιπόν, έχουμε καταφέρει -και είναι αυτό που βγαίνει από τα διαχειριστικά σχέδια πλέον που συντάσσουμε- τώρα όχι μόνο να καλύπτουμε τις ανάγκες για επιλεξιμότητες, αλλά να έχουν και αποθέματα.

Δεν είναι αυτό μόνο. Ο πρωταρχικός μας στόχος είναι ότι μέσα από τη σωστή διαχείριση αυτών των εκτάσεων απαντάμε στο μεγάλο πρόβλημα της αιγοπροβατοτροφίας, που είναι το κόστος των ζωοτροφών. Το ξέρετε ότι ειδικά στη ζωική παραγωγή το 70% του κόστους παραγωγής είναι οι ζωοτροφές. Άρα, όταν εμείς θέλουμε μέσα από αυτή τη διαδικασία να εξασφαλίσουμε ζωοτροφές για τον χώρο, κάθεστε και μας λέτε ότι «δεν κάναμε τίποτα για την αιγοπροβατοτροφία».

Είδατε τις συνδεδεμένες ενισχύσεις, την πρόταση που κάναμε, που αντιστρέφουμε τα πράγματα και πάμε το 70% προς τη ζωική παραγωγή και το 30% στη φυτική παραγωγή, σηματοδοτώντας ότι αυτό θέλουμε, αυτόν τον κλάδο θέλουμε να στηρίξουμε;

Αυτά, λοιπόν, τα λέμε για να ξεκαθαρίσουμε εάν εμείς έχουμε όραμα ή αν υπηρετούμε σωστά ιδιαίτερα την αιγοπροβατοτροφία, τη ζωική παραγωγή.

Έρχομαι στην τροπολογία, αγαπητοί συνάδελφοι. Ξέρετε ότι από τις εκατόν είκοσι χιλιάδες κτηνοτροφικές εκμεταλλεύσεις –αυτές είναι εκατόν είκοσι χιλιάδες- το 80% είναι χωρίς άδειες και οι ενενήντα έξι χιλιάδες είναι με πρόβλημα;

Βεβαίως, μπορεί να επιχείρησε ο ν.4056/2012 να λύσει το πρόβλημα, αλλά υπάρχουν οι διαδικασίες οι γραφειοκρατικές οι πολεοδομικές, οι περιβαλλοντικές. Ξέρετε τι σημαίνει μια μελέτη περιβαλλοντικών επιπτώσεων να πάει να εγκριθεί και να γίνει η διαδικασία; Πάνω από ενάμισι-δυο χρόνια.

Αντιλαμβάνεστε, λοιπόν, ότι ακόμα και η πρώτη παράταση που είχε δοθεί είναι μηδέν όσον αφορά τη διαδικασία τακτοποίησης όλων αυτών.

Άρα τι λέμε εμείς τώρα; Καταθέτουμε αυτή την τροπολογία. Ήδη σας το λέμε ότι επεξεργαζόμαστε αυτή την ώρα μια πρόταση, η οποία θα προβλέπει δυο-τρεις τύπους εγκαταστάσεων ανάλογα με το μέγεθος της μονάδας, ανάλογα με τον ζωικό πληθυσμό, για να μπορέσουμε να απλοποιήσουμε τα πράγματα κατά τέτοιο τρόπο που η τοπική αυτοδιοίκηση ή η περιφέρεια θα τελειώνει τη διαδικασία. Δεν είναι εύκολα αυτά τα πράγματα, διότι εγώ σας λέω ότι για να φέρουμε το νομοσχέδιο για τις βοσκήσιμες γαίες, ενάμιση χρόνο παιδευόμασταν. Δεν είναι απλά πράγματα.

Άρα εμείς φέρνουμε αυτή τη ρύθμιση αναλαμβάνοντας τη δέσμευση ότι μέχρι να λήξει η προθεσμία θα έχει λυθεί και βρεθεί καινούργιος τρόπος αδειοδότησης των σταβλικών εγκαταστάσεων.

Μην ξεχνάμε, όμως, όλοι ότι αν δεν δίναμε αυτή την παράταση, θα άρχιζαν να έρχονται τα προβλήματα που αφορούσαν απορροφήσεις κοινοτικών πόρων, ενισχύσεις στην κτηνοτροφία και, όπως αντιλαμβάνεστε, δεν θα ήταν ζητήματα, τα οποία δεν είναι ευαίσθητα για εμάς.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου του Υπουργείου Αγροτικής Ανάπτυξης και Τρόφιμων: «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Εγγείων Βελτιώσεων της Αραβικής Δημοκρατίας της Αιγύπτου για συνεργασία στον τομέα της αλιείας και της υδατοκαλλιέργειας και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΑΝΑΓΙΩΤΑ ΒΡΑΝΤΖΑ:** Ναι.

**ΙΩΑΝΝΗΣ ΑΝΔΡΙΑΝΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Αγροτικής Ανάπτυξης και Τρόφιμων: «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Εγγείων Βελτιώσεων της Αραβικής Δημοκρατίας της Αιγύπτου για συνεργασία στον τομέα της αλιείας και της υδατοκαλλιέργειας και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών.

Ερωτάται το Σώμα: Γίνεται δεκτό το άρθρο 1 ως έχει;

**ΠΑΝΑΓΙΩΤΑ ΒΡΑΝΤΖΑ:** Ναι.

**ΙΩΑΝΝΗΣ ΑΝΔΡΙΑΝΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΠΑΝΑΓΙΩΤΑ ΒΡΑΝΤΖΑ:** Ναι.

**ΙΩΑΝΝΗΣ ΑΝΔΡΙΑΝΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΠΑΝΑΓΙΩΤΑ ΒΡΑΝΤΖΑ:** Ναι.

**ΙΩΑΝΝΗΣ ΑΝΔΡΙΑΝΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 675 και ειδικό 59 ως έχει;

**ΠΑΝΑΓΙΩΤΑ ΒΡΑΝΤΖΑ:** Ναι.

**ΙΩΑΝΝΗΣ ΑΝΔΡΙΑΝΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΝΙΚΟΛΑΟΣ ΜΩΡΑΪΤΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 675 και ειδικό 59 έγινε ομοφώνως δεκτή ως έχει και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 674 και ειδικό 58 ως έχει;

**ΠΑΝΑΓΙΩΤΑ ΒΡΑΝΤΖΑ:** Ναι.

**ΙΩΑΝΝΗΣ ΑΝΔΡΙΑΝΟΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Ναι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΝΙΚΟΛΑΟΣ ΜΩΡΑΪΤΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 674 και ειδικό 58 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΑΝΑΓΙΩΤΑ ΒΡΑΝΤΖΑ:** Ναι.

**ΙΩΑΝΝΗΣ ΑΝΔΡΙΑΝΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το ακροτελεύτιο άρθρο έγινε δεκτό κατά πλειοψηφία.

Εισερχόμαστε στην ψήφιση στο σύνολο του σχεδίου νόμου.

Ερωτάται το Σώμα: Γίνεται δεκτό το σχέδιο νόμου και στο σύνολο;

**ΠΑΝΑΓΙΩΤΑ ΒΡΑΝΤΖΑ:** Ναι.

**ΙΩΑΝΝΗΣ ΑΝΔΡΙΑΝΟΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Το σχέδιο νόμου έγινε δεκτό και στο σύνολο κατά πλειοψηφία.

Συνεπώς το σχέδιο νόμου του Υπουργείου Αγροτικής Ανάπτυξης και Τροφίμων: «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Εγγείων Βελτιώσεων της Αραβικής Δημοκρατίας της Αιγύπτου για συνεργασία στον τομέα της αλιείας και της υδατοκαλλιέργειας και άλλες διατάξεις» έγινε δεκτό κατά πλειοψηφία, σε μόνη συζήτηση επί της αρχής, των άρθρων, των τροπολογιών και του συνόλου και έχει ως εξής:

(Να καταχωριστεί το νομοσχέδιο, σελ. 50α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσεις ασυλίας Βουλευτών: συζήτηση και λήψη απόφασης σύμφωνα με το άρθρο 62 του Συντάγματος και το άρθρο 83 του Κανονισμού της Βουλής για τις αιτήσεις άρσης ασυλίας των Βουλευτών κυρίων Παναγιώτη Καμμένου και Δημητρίου Δημητριάδη.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της, της 9-9-2016, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση ασυλίας του κ. Παναγιώτη Καμμένου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της, της 9-9-2016, σύμφωνα με την οποία τα μέλη της επιτροπής ισοψήφισαν κατόπιν δύο ψηφοφοριών.

Σύμφωνα με το άρθρο 39 παράγραφος 2 του Κανονισμού της Βουλής, το αίτημα της εισαγγελικής αρχής για τη χορήγηση άδειας άσκησης ποινικής δίωξης απορρίφθηκε. Κατόπιν τούτου η επιτροπή πρότεινε τη μη άρση ασυλίας του κ. Δημητρίου Δημητριάδη.

Σύμφωνα με το άρθρο 83 του Κανονισμού, η Βουλή δεν εισέρχεται στην ουσία των υποθέσεων αλλά ερευνάται μόνο αν η πράξη, για την οποία ζητείται η άρση ασυλίας συνδέεται με την πολιτική ή κοινοβουλευτική δραστηριότητα του Βουλευτή ή η δίωξη ή η μήνυση ή η έγκληση, υποκρύπτει πολιτική σκοπιμότητα.

Επίσης, σύμφωνα με το άρθρο 83 παράγραφος 7 του Κανονισμού, η Βουλή αποφασίζει με ανάταση της χειρός ή έγερση επί της αιτήσεως της εισαγγελικής αρχής, κατά τη διαδικασία του άρθρου 108, παράγραφος 1, εδάφιο β΄.

Ο λόγος δίνεται πάντα, εφόσον ζητηθεί, στο Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Υπενθυμίζω ότι, σύμφωνα με απόφαση της Διάσκεψης των Προέδρων της 23ης Μαρτίου 2005, έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο.

Το ψηφοδέλτιο, στο οποίο κάθε συνάδελφος αναγράφει το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει, θα καταχωρίζεται στα αντίστοιχα Πρακτικά. Ανταποκρινόμαστε έτσι στις διατάξεις του άρθρου 83 του Κανονισμού της Βουλής, που απαιτεί φανερή ψηφοφορία.

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας περιέγραψα.

Η πρώτη υπόθεση αφορά τον συνάδελφο κ. Παναγιώτη Καμμένο. Η δεύτερη αφορά τον κ. Δημήτριο Δημητριάδη.

Επί της πρώτης αιτήσεως ασυλίας υπάρχει συνάδελφος που ζητάει τον λόγο, κατά το άρθρο 108 του Κανονισμού; Ουδείς.

Επί της δεύτερης αιτήσεως υπάρχει συνάδελφος που ζητάει τον λόγο κατά το άρθρο 108 του Κανονισμού; Απ’ ό,τι διαπιστώνουμε, δεν υπάρχει.

Κυρίες και κύριοι συνάδελφοι, στο σημείο αυτό θα διεξαχθεί ονομαστική ψηφοφορία. Έχει καταρτιστεί ψηφοδέλτιο με τα ονόματα των συναδέλφων, για τους οποίους ζητείται η άρση ασυλίας.

Κάθε συνάδελφος θα σημειώνει την ψήφο του δίπλα στα ονόματα των συναδέλφων, για τους οποίους ζητείται η άρση ασυλίας.

Εκείνος που ψηφίζει υπέρ της άρσης ασυλίας σημειώνει την προτίμησή του δίπλα στο όνομα του Βουλευτή και στη στήλη «ΝΑΙ», δηλαδή «ΝΑΙ» στην αίτηση του εισαγγελέως που ζητεί την άρση της ασυλίας.

Εκείνος που ψηφίζει κατά της άρσης ασυλίας σημειώνει την προτίμησή του δίπλα στο όνομα του Βουλευτή και στη στήλη «ΟΧΙ» αντιστοίχως «ΟΧΙ».

Εκείνος που ψηφίζει «ΠΑΡΩΝ» θα το σημειώσει στην αντίστοιχη στήλη του ψηφοδελτίου.

Στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα, στην οποία ανήκει και θα το υπογράφει, διότι η ψηφοφορία είναι ονομαστική, σύμφωνα με το άρθρο 72 του Κανονισμού της Βουλής.

Στη συνέχεια και με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιό του στους συναδέλφους κ.κ. Ιωάννη Σαρακιώτη από τον ΣΥΡΙΖΑ και Βασίλειο Γιόγιακα από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής εψήφισε.

Μετά το τέλος της ψηφοφορίας θα γίνει καταμέτρηση των ψήφων από τους συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο ψηφοφορίας στα Πρακτικά της σημερινής συνεδρίασης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα συνεφώνησε ομοφώνως.

Σας ενημερώνω ότι έχουν έλθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Καλούνται επί του καταλόγου οι Βουλευτές κ. Αναστασία Γκαρά από τον ΣΥΡΙΖΑ και κ. Ιωάννης Κεφαλογιάννης από τη Νέα Δημοκρατία.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Βαρεμένος):** Υπάρχει συνάδελφος, ο οποίος δεν άκουσε το όνομά του; Κανείς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων και η Διαρκής Επιτροπή Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Οικονομικών: «Κύρωση της από 14-11-2014 Σύμβασης Αγοραπωλησίας Μετοχών για την απόκτηση του 100% του μετοχικού κεφαλαίου της εταιρείας «ΕΛΛΗΝΙΚΟ ΑΕ» και της από 19-07-2016 Τροποποιητικής Σύμβασης και ρύθμιση λοιπών συναφών θεμάτων».

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές έχουν ως εξής:

(ΑΛΛΑΓΗ ΣΕΛΙΔΑΣ)

Να μπουν οι σελίδες 58-64)

(ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, σας ενημερώνω ότι έχει έρθει στο Προεδρείο και μία επιστολή Βουλευτή, του συναδέλφου κ. Εμμανουηλίδη, ο οποίος μας γνωρίζει ότι απουσιάζει από την ψηφοφορία και ότι αν ήταν παρών θα ψήφιζε «ΟΧΙ».

Η επιστολή αυτή, η οποία εκφράζει πρόθεση ψήφου, θα καταχωριστεί στα Πρακτικά της σημερινής συνεδρίασης, αλλά δεν συνυπολογίζεται στην καταμέτρηση των ψήφων.

(Η προαναφερθείσα επιστολή έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ μπει η σελίδα 66)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών.

Ψήφισαν συνολικά 198 Βουλευτές.

Για την υπόθεση του συναδέλφου κ. Παναγιώτη Καμμένου:

Υπέρ της άρσεως ασυλίας, δηλαδή «ΝΑΙ», ψήφισαν 14 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 180 Βουλευτές.

 «ΠΑΡΩΝ» ψήφισαν 4 Βουλευτές.

Συνεπώς η αίτηση της εισαγγελικής αρχής απορρίπτεται.

Για την υπόθεση του συναδέλφου κ. Δημήτρη Δημητριάδη:

Υπέρ της άρσεως ασυλίας, δηλαδή «ΝΑΙ», ψήφισαν 10 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 184 Βουλευτές.

 «ΠΑΡΩΝ» ψήφισαν 4 Βουλευτές.

Συνεπώς η αίτηση της εισαγγελικής αρχής απορρίπτεται.

(Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 68α και 68β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 19.55΄ λύεται η συνεδρίαση για αύριο, ημέρα Τετάρτη 21 Σεπτεμβρίου 2016 και ώρα 10.00΄, με αντικείμενο εργασιών του Σώματος νομοθετική εργασία: σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**